卷二

预防中风

一论中风者，俱有先兆之证，凡人如觉大拇指及次指麻木不仁，或手足无力，或肌肉蠕动者，三年内必有大风之至，经曰，肌肉蠕动，名曰微风。故手大指、次指，手太阴、阳明经，风多着此经也。当预防之，宜朝服六味地黄丸或八味丸，暮服竹沥枳术丸与搜风顺气丸，二药间服，久而久之，诸病可除，何中风之有。是以圣人治未病，而不治已病。

一论此方，专化痰清火，顺气除湿，祛眩晕，疗麻木，消酒食，开郁结，养气血，健脾胃，平常可服，

**竹沥枳术丸**

白术（去芦，土炒） 苍术（米泔浸，盐水炒。各二两） 木香（二钱） 枳实（麸炒） 陈皮（去白）白茯苓（去皮） 半夏（白矾、皂角，生姜煎，水浸一日，煮干） 南星（制同上） 黄连（姜炒）条芩（酒炒） 当归（酒洗） 山查（去子） 白芥子（炒） 白芍（酒炒。各一两） 人参（五钱）

上为细末，以神曲六两，姜汁一盏，竹沥一碗煮，糊为丸，如梧桐子大。每服百丸，食远，临卧淡姜汤送下。